Flere dage med kraftig blæst og en regulær sommerstorm sætter sine spor i landskabet. Også på markerne, hvor stormen Hans har gjort indhug i høsten. Det fortæller planteavlskonsulent Poul Madsen fra Agri Nord. - Det ser alvorligt ud. Mange afgrøder var klar til at blive høstet, før regnen og stormen kom. Nu har stormen rusket kernerne af aksene, så de ligger på jorden, siger Poul Madsen. Ifølge planteavlskonsulenten er det særligt hvede, byg og raps, som har været følsomme over for stormvejret. Det var kun mellem fem og 10 procent af disse afgrøder, der var blevet høstet, så mange landmænd kan nu se frem til en økonomisk lussing. - Det er måske mellem 10 og 20 procent af høsten, der går tabt på grund af stormen, så det får store økonomiske konsekvenser, siger Poul Madsen, som kalder stormen for "mere salt i såret". Rammer alle Tidligere på året var mange landmænd nemlig udfordret af tørke, som allerede har forringet udbyttet for særligt dem, der har afgrøder på sandjord. Hvor man ved tørke måske kan vande markerne, er der dog ikke noget at gøre i forhold til at gardere sig mod stormskader på afgrøderne. - Det rammer alle uanset jordtype. Det korn, der ligger på jorden nu, er tabt, siger Poul Madsen. Ifølge planteavlskonsulenten må landmændene nu bede til vejrguderne for at redde det, der står tilbage på markerne. - Der er brug for tørvejr, sol og ingen blæst, siger Poul Madsen.

Opsummering:
Stormen Hans kan få store økonomiske konsekvenser for landmændene.